## La Generalitat modificarà la Llei de funció pública per a agilitzar la cobertura de llocs i reduir la temporalitat

*** En els processos de constitució de borses només es prevorà les notes dels processos selectius
* Es podrà incrementar en un 20 % el nombre de funcionaris per convocatòria per als aspirants que van aprovar el procés selectiu però no van obtindre plaça**

La Generalitat modificarà la Llei de funció pública per a agilitzar la cobertura de llocs i reduir la temporalitat. Això és el que s’ha traslladat per part de l’Administració autonòmica als sindicats en la Mesa General de Negociació I, de personal funcionari, estatutari i laboral celebrada este dilluns.

Així, tal com s’arreplega en el Projecte de decret llei de mesures urgents contra la hiperregulació, l’agilitació de procediments i la garantia de la unitat del mercat, es modificarà l’apartat 6 de l’article 18, l’article 55, la disposició addicional 32 i la transitòria 13 de la Llei de funció pública.

“És necessari modificar la Llei de funció pública si volem ser una administració realista, àgil i a l’avantguarda. Amb esta modificació es busca agilitzar els procediments de cobertura de places vacants i garantir així la correcta prestació del servici públic en el menor temps possible”, ha defés la consellera de Justícia i Administració Pública, Nuria Martínez.

En concret, l’article 18.6 es modificarà amb l’objectiu de donar una cobertura immediata als llocs vacants, agilitzant els procediments de constitució de les borses d’ocupació temporal i garantint la prestació deguda del servici públic en el menor temps possible. Per a fer-ho, només es tindran en compte els resultats dels processos selectius, és a dir, la nota obtinguda en les proves per a accés lliure o la nota i l’experiència en convocatòries de promoció interna.

“Totes estes mesures tenen un objectiu comú: simplificar procediments i ser més eficients en els tràmits i l’ús de recursos en l’Administració”, ha assegurat Nuria Martínez.

Amb els canvis que introduïx la disposició addicional 32 es facilita la provisió de llocs de treball per personal del sector sanitari, particularment pel que fa a la cobertura dels llocs del Sistema Públic Valencià de Servicis Socials i en els centres d’avaluació de persones amb discapacitat. En esta línia, s’articula un concurs de mèrits de selecció de caràcter extraordinari per a medicina, medicina del treball i infermeria, per a garantir la continuïtat i la qualitat dels servicis públics assistencials.

Així mateix, s’introduïx una nova disposició addicional, la 35, amb la qual es possibilita un increment de fins al 20 % del nombre de places que es puguen incloure en les convocatòries de proves selectives. Estos llocs es cobriran nomenant personal funcionari de carrera als qui no van obtindre plaça però sí que van aprovar el procés selectiu.

“Amb esta mesura millorem el control de la temporalitat en l’ocupació pública i, en conseqüència, planificarem de manera més eficient els processos selectius, agilitzant la cobertura de vacants que es produïsquen dins d’este 20 % addicional sense haver de convocar nous processos selectius”, ha explicat la consellera.

Fecha: 01/12/2025